b'\n_START_ARTICLE_\nLeonhard Euler\n_START_SECTION_\nLiv og virke\n_START_PARAGRAPH_\nHan vokste opp og studerte i Basel, og flyttet i 1727 til St. Petersburg hvor han gjorde tjeneste i marinen fram til 1730. Fra 1730\xe2\x80\x9333 var Euler professor i fysikk ved vitenskapsakademiet i St. Petersburg, og fra 1733 fikk han et professorat i matematikk samme sted. _NEWLINE_Euler flyttet til Berlin i 1741 og arbeidet der fram til 1766 da han etter 25 \xc3\xa5r returnerte til St. Petersburg. Ved vitenskapsakademiet i byen fikk han en str\xc3\xa5lende mottakelse. I begynnelsen arbeidet han ved det f\xc3\xb8rste kunstmuseet i landet (kalt \xd0\x9a\xd1\x83\xd0\xbd\xd1\x81\xd1\x82\xd0\xba\xd0\xb0\xd0\xbc\xd0\xb5\xd1\x80\xd0\xb0, jfr. tysk Kunstkammer), og levde sammen med sin s\xc3\xb8nn Johann Albrecht i et palass som keiserinne Katarina den store skjenket ham og som l\xc3\xa5 rett ved Neva. Keiserinne Katarina kalte ham sin \xc2\xabmatematiske kyklop\xc2\xbb etter at han i 1735 hadde mistet synet p\xc3\xa5 det ene \xc3\xb8yet som f\xc3\xb8lge av overanstrengelse. _NEWLINE_Leonhard Euler var gift med Katharina Gsell, datter av maleren Georg Gsell fra hans f\xc3\xb8rste ekteskap med Marie Gertrud van Loen. Paret fikk mange barn. Etter hennes d\xc3\xb8d giftet han seg med hennes halvs\xc3\xb8ster Salomea Abigail, datter av Georg Gsell og hans tredje hustru Maria Dorothea Gsell, datter av Maria Sibylla Merian._NEWLINE_Det franske akademi hadde utlovd en pris for l\xc3\xb8sningen av et matematisk problem, og Euler vant prisen etter tre d\xc3\xb8gns intenst arbeid.  Tapet av ett \xc3\xb8ye avfeide han med at det betydde \xc2\xabf\xc3\xa6rre distraksjoner\xc2\xbb, men som eldre mann fikk han gr\xc3\xa5 st\xc3\xa6r p\xc3\xa5 det \xc3\xb8yet han s\xc3\xa5 med. _NEWLINE_I 1771 var han blitt fullstendig blind. Likevel fortsatte han sin forskergjerning med stor styrke. Han fikk hjelp fra s\xc3\xb8nnene Johann Albrecht, Karl og Christoph og fra sekret\xc3\xa6ren Nikolaus Fu\xc3\x9f. Til tross for sin vitenskapelige produktivitet ble han aldri universitetets president. Dette embetet gikk for det meste til en av keiserinnens favoritter, men Eulers stilling ved universitetet var likevel noks\xc3\xa5 sentral._NEWLINE_Euler var kanskje historiens mest produktive matematiker, og han forble produktiv til det aller siste. Til tross for at han ble blind p\xc3\xa5 sine eldre dager, fortsatte han ufortr\xc3\xb8dent med hjelp av en sekret\xc3\xa6r \xc3\xa5 produsere nye matematiske resultater. Euler regnes som en av de aller st\xc3\xb8rste matematikerne som har levd. _NEWLINE_Euler var den f\xc3\xb8rste etter Fermat som greide \xc3\xa5 gj\xc3\xb8re noen framskritt i \xc3\xa5 bevise Fermats siste teorem. Han fant et bevis for tilfellet n=3 ved \xc3\xa5 videreutvikle ideer av Pierre de Fermat som hadde et bevis for n=4._NEWLINE_Han viste for \xc3\xb8vrig at Broene i K\xc3\xb6nigsberg-problemet ikke lot seg l\xc3\xb8se. Dermed lanserte han grafteori, en gren av anvendt matematikk._NEWLINE_Den greske bokstaven \xcf\x86 (phi) brukes i matematikken for \xc3\xa5 betegne Eulers totientfunksjon._NEWLINE_I 1783 d\xc3\xb8de Euler etter en hjernebl\xc3\xb8dning. Han ble begravet ved siden av sin kone p\xc3\xa5 den lutherske Smolensk-kirkeg\xc3\xa5rden p\xc3\xa5 Vassiljevski-\xc3\xb8ya i Sankt Petersburg. I sovjettiden ble levningene flyttet til Lasarus-kirkeg\xc3\xa5rden ved Aleksandr Nevskij-klosteret.'